CELEX: 32019R0263
Language: el
Date: 2019-02-14 00:00:00
Title: Εκτελεστικός κανονισμός (ΕΕ) 2019/263 της Επιτροπής, της 14ης Φεβρουαρίου 2019, σχετικά με την τροποποίηση του εκτελεστικού κανονισμού (ΕΕ) αριθ. 964/2014 όσον αφορά τους πάγιους όρους και τις προϋποθέσεις για τα μέσα χρηματοοικονομικής τεχνικής για τη συνεπενδυτική διευκόλυνση και για το ταμείο αστικής ανάπτυξης

15.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 44/8
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/263 ΤΗΣ ΕΠΙΤΡΟΠΗΣ
         της 14ης Φεβρουαρίου 2019
         σχετικά με την τροποποίηση του εκτελεστικού κανονισμού (ΕΕ) αριθ. 964/2014 όσον αφορά τους πάγιους όρους και τις προϋποθέσεις για τα μέσα χρηματοοικονομικής τεχνικής για τη συνεπενδυτική διευκόλυνση και για το ταμείο αστικής ανάπτυξης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (1), και ιδίως το άρθρο 38 παράγραφος 3 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Τα παραρτήματα I, V και VI του εκτελεστικού κανονισμού (ΕΕ) αριθ. 964/2014 της Επιτροπής (2) καθορίζουν τον σχολιασμένο πίνακα περιεχομένων συμφωνίας χρηματοδότησης μεταξύ διαχειριστικής αρχής και ενδιάμεσου φορέα χρηματοδότησης, καθώς και τους όρους και τις προϋποθέσεις για τη συνεπενδυτική διευκόλυνση και για το ταμείο αστικής ανάπτυξης, αντίστοιχα.
                  
               
                     (2)
                  
                  
                     Το άρθρο 40 του κανονισμού (ΕΕ) αριθ. 1303/2013 αποσαφηνίζει τις επαληθεύσεις διαχείρισης και τις ρυθμίσεις ελέγχου στην περίπτωση των μέσων χρηματοοικονομικής τεχνικής που εφαρμόζονται από την ΕΤΕπ και άλλα διεθνή χρηματοπιστωτικά ιδρύματα στα οποία ένα κράτος μέλος είναι μέτοχος. Οι ρυθμίσεις αυτές θα πρέπει να αποτυπωθούν στο παράρτημα I ως μέρος της συμφωνίας χρηματοδότησης μεταξύ διαχειριστικής αρχής και της ΕΤΕπ ή άλλων διεθνών χρηματοπιστωτικών ιδρυμάτων στα οποία ένα κράτος μέλος είναι μέτοχος.
                  
               
                     (3)
                  
                  
                     Το άρθρο 43α του κανονισμού (ΕΕ) αριθ. 1303/2013, όπως προστέθηκε με τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (3), αποσαφηνίζει τους κανόνες που διέπουν τα μέσα χρηματοοικονομικής τεχνικής όσον αφορά διαφοροποιημένη μεταχείριση των επενδυτών που λειτουργούν βάσει της αρχής της οικονομίας της αγοράς σε περίπτωση επιμερισμού των κερδών και του κινδύνου. Η ορολογία που χρησιμοποιείται στα παραρτήματα I, V και VI του εκτελεστικού κανονισμού (ΕΕ) αριθ. 964/2014 θα πρέπει να ευθυγραμμιστεί με εκείνη του άρθρου 43α του κανονισμού (ΕΕ) αριθ. 1303/2013.
                  
               
                     (4)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής συντονισμού για τα ΕΔΕΤ.
                  
               
                     (5)
                  
                  
                     Προκειμένου να διασφαλιστεί η ασφάλεια δικαίου και να περιοριστούν στο ελάχιστο οι διαφορές μεταξύ των τροποποιημένων διατάξεων του κανονισμού (ΕΕ) αριθ. 1303/2013 που εφαρμόζονται από τις 2 Αυγούστου 2018 ή νωρίτερα, σύμφωνα με το άρθρο 282 του κανονισμού (ΕΕ, Ευρατόμ) 2018/1046, και των διατάξεων του παρόντος κανονισμού, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (6)
                  
                  
                     Επομένως, θα πρέπει να τροποποιηθεί αναλόγως ο εκτελεστικός κανονισμός (ΕΕ) αριθ. 964/2014,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα παραρτήματα I, V και VI του εκτελεστικού κανονισμού (ΕΕ) αριθ. 964/2014 τροποποιούνται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 320.
         
            (2)  Εκτελεστικός κανονισμός (ΕΕ) αριθ. 964/2014 της Επιτροπής, της 11ης Σεπτεμβρίου 2014, για τη θέσπιση κανόνων εφαρμογής του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τους πάγιους όρους και τις προϋποθέσεις για τα μέσα χρηματοοικονομικής τεχνικής (ΕΕ L 271 της 12.9.2014, σ. 16).
         
            (3)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
      
      
         
            ΠΑΡΑΡΤΗΜΑ
            Τα παραρτήματα I, V και VIτροποποιούνται ως εξής:
            
                        1.
                     
                     
                        Στο παράρτημα I, ο σχολιασμένος πίνακας περιεχομένων συμφωνίας χρηματοδότησης μεταξύ διαχειριστικής αρχής και ενδιάμεσου φορέα χρηματοδότησης τροποποιείται ως εξής:
                        
                                    α)
                                 
                                 
                                    στο σημείο 11 προστίθεται νέο εδάφιο:
                                    «Διατάξεις σχετικά με τις επαληθεύσεις διαχείρισης και τις ρυθμίσεις ελέγχου σύμφωνα με το άρθρο 40 παράγραφοι 1 και 2 του κανονισμού (ΕΕ) αριθ. 1303/2013, στις περιπτώσεις κατά τις οποίες οι φορείς εφαρμογής των μέσων χρηματοοικονομικής τεχνικής είναι η ΕΤΕπ ή άλλα διεθνή χρηματοπιστωτικά ιδρύματα στα οποία ένα κράτος μέλος είναι μέτοχος»·
                                 
                              
                                    β)
                                 
                                 
                                    στο σημείο 17, το τρίτο εδάφιο αντικαθίσταται από το ακόλουθο κείμενο:
                                    «Διατάξεις σχετικά με την επαναχρησιμοποίηση πόρων που αποδίδονται στη στήριξη των ΕΔΕΤ μέχρι τη λήξη της περιόδου επιλεξιμότητας σύμφωνα με το άρθρο 44 του κανονισμού (ΕΕ) αριθ. 1303/2013 και, κατά περίπτωση, διατάξεις σχετικά με τη διαφοροποιημένη μεταχείριση που αναφέρεται στο άρθρο 43α».
                                 
                              
                  
                        2.
                     
                     
                        Στο παράρτημα V, οι όροι και προϋποθέσεις για τη συνεπενδυτική διευκόλυνση τροποποιούνται ως εξής:
                        
                                    α)
                                 
                                 
                                    στο τμήμα «Ταμειακές συνεισφορές στο μέσο χρηματοοικονομικής τεχνικής: ποσό και ποσοστό (λεπτομέρειες προϊόντος)», το τέταρτο εδάφιο αντικαθίσταται από το ακόλουθο κείμενο:
                                    «Η διαφοροποιημένη μεταχείριση των επενδυτών που λειτουργούν βάσει της αρχής της οικονομίας της αγοράς, η οποία αφορά αποκλειστικά ασύμμετρο επιμερισμό των κερδών, καθορίζεται σύμφωνα με το άρθρο 43α του κανονισμού (ΕΕ) αριθ. 1303/2013 και το άρθρο 21 παράγραφος 13 στοιχείο β) του κανονισμού (ΕΕ) αριθ. 651/2014.»·
                                 
                              
                                    β)
                                 
                                 
                                    στο τμήμα «Επιλέξιμος ενδιάμεσος φορέας χρηματοδότησης και συνεπενδυτές», το τρίτο εδάφιο αντικαθίσταται από το ακόλουθο κείμενο:
                                    «Η διαχειριστική αρχή και το ταμείο χαρτοφυλακίου τηρούν το δίκαιο της Ένωσης κατά την επιλογή των ενδιάμεσων φορέων χρηματοδότησης. Η επιλογή των ενδιάμεσων φορέων χρηματοδότησης είναι ανοικτή, διαφανής, αναλογική και χωρίς διακρίσεις, αποφεύγοντας τη σύγκρουση συμφερόντων. Η επιλογή των ενδιάμεσων φορέων χρηματοδότησης απαιτεί κατάλληλες ρυθμίσεις επιμερισμού του κινδύνου στην περίπτωση της διαφοροποιημένης μεταχείρισης και τον καθορισμό της πιθανής συμμετοχής επί της δημιουργίας υπεραξίας.».
                                 
                              
                  
                        3.
                     
                     
                        Στο παράρτημα VI, οι όροι και προϋποθέσεις για το ταμείο αστικής ανάπτυξης τροποποιούνται ως εξής:
                        
                                    α)
                                 
                                 
                                    στο τμήμα «Ύπαρξη κρατικής ενίσχυσης», το πέμπτο εδάφιο αντικαθίσταται από το ακόλουθο κείμενο:
                                    «Η διαφοροποιημένη μεταχείριση (ασύμμετροι όροι για ρυθμίσεις επιμερισμού του κινδύνου) για το ταμείο χαρτοφυλακίου, η συνεισφορά του ενδιάμεσου φορέα χρηματοδότησης και οι συνεισφορές των συνεπενδυτών σε επίπεδο ταμείου και σε επίπεδο έργων με τη μορφή δανείων, αν υπάρχουν, καθορίζονται σύμφωνα με το άρθρο 43α του κανονισμού (ΕΕ) αριθ. 1303/2013 στοιχεία β) και γ) και το άρθρο 16 παράγραφος 8 του κανονισμού (ΕΕ) αριθ. 651/2014, όπως εξειδικεύονται περαιτέρω στο πλαίσιο της τιμολογιακής πολιτικής.»·
                                 
                              
                                    β)
                                 
                                 
                                    στο τμήμα «Συνεισφορά του προγράμματος στο μέσο χρηματοοικονομικής τεχνικής: ποσό και ποσοστό (λεπτομέρειες προϊόντος)», το πρώτο εδάφιο αντικαθίσταται από το ακόλουθο κείμενο:
                                    «Το πραγματικό ποσοστό επιμερισμού του κινδύνου, η δημόσια συνεισφορά του προγράμματος, η διαφοροποιημένη μεταχείριση και το επιτόκιο των δανείων βασίζονται στα πορίσματα της εκ των προτέρων αξιολόγησης και διασφαλίζουν ότι τα οφέλη για τους τελικούς αποδέκτες συνάδουν με το άρθρο 16 παράγραφος 8 στοιχείο β) του κανονισμού (ΕΕ) αριθ. 651/2014.»·
                                 
                              
                                    γ)
                                 
                                 
                                    στο τμήμα «Δανειοδότηση και επιμερισμός κινδύνου στο επίπεδο του ενδιάμεσου φορέα χρηματοδότησης (εναρμόνιση συμφερόντων)», η έκτη περίπτωση αντικαθίσταται από το ακόλουθο κείμενο:
                                    «ο επιμερισμός των κινδύνων με τον ενδιάμεσο φορέα χρηματοδότησης και με τους συνεπενδυτές (σε επίπεδο ταμείου ή σε επίπεδο έργων αστικής ανάπτυξης) γίνεται κατ' αναλογία με τη συνεισφορά του προγράμματος, εκτός αν η εκ των προτέρων αξιολόγηση, όπως αναφέρεται στο άρθρο 37 παράγραφος 2 στοιχείο γ) του κανονισμού (ΕΕ) αριθ. 1303/2013, αποδείξει ότι είναι αναγκαία η διαφοροποιημένη μεταχείριση υπό τη μορφή ασύμμετρου επιμερισμού του κινδύνου μεταξύ των συνεπενδυτών. Οι εν λόγω ρυθμίσεις είναι σύμφωνες με το άρθρο 16 παράγραφος 8 στοιχεία β) και γ) του κανονισμού (ΕΕ) αριθ. 651/2014 και περιλαμβάνονται στη συμφωνία συνεπένδυσης μεταξύ των μερών. Οι εν λόγω ρυθμίσεις δεν εφαρμόζονται στο 1 % που επενδύεται από τον ενδιάμεσο φορέα χρηματοδότησης από ιδίους πόρους του, όπως ορίζεται ανωτέρω για τους σκοπούς της εναρμόνισης συμφερόντων.»·
                                 
                              
                                    δ)
                                 
                                 
                                    στο τμήμα «Επιλέξιμοι ενδιάμεσοι φορείς χρηματοδότησης», το έκτο εδάφιο αντικαθίσταται από το ακόλουθο κείμενο:
                                    «Η διαχειριστική αρχή και το ταμείο χαρτοφυλακίου τηρούν το δίκαιο της Ένωσης κατά την επιλογή των ενδιάμεσων φορέων χρηματοδότησης. Η επιλογή των ενδιάμεσων φορέων χρηματοδότησης είναι ανοικτή, διαφανής, αναλογική και χωρίς διακρίσεις, αποφεύγοντας τη σύγκρουση συμφερόντων. Η επιλογή των ενδιάμεσων φορέων χρηματοδότησης αποσκοπεί στη θέσπιση κατάλληλων ρυθμίσεων επιμερισμού του κινδύνου σε περίπτωση διαφοροποιημένης μεταχείρισης.».